# Vykonávací projekt

Vykonávací projekt spresňuje a dopĺňa stavebný zámer a overený projekt stavby alebo súboru stavieb do takej podrobnosti, ktorá definuje konštrukcie, výrobky, materiály, stroje, zariadenia, konštrukčné detaily, tak, aby bol zrozumiteľný a postačujúci pre stavebnú výrobu a na spracovanie dokumentácie pre výrobnú prípravu zhotoviteľa stavby. Vykonávací projekt musí dodržať všeobecné časti a určené parametre stavby uvedené v overenom projekte stavby. Ak výkresové časti, textové časti a výpočty, ktoré boli spracované v overenom projekte stavby, vykonávací projekt nedopĺňa a bližšie neurčuje, tak sa do vykonávacieho projektu opakovane nespracovávajú a nedokladajú, ale musia byť uvedené v zozname príloh vykonávacieho projektu.

Vykonávací projekt obsahuje tieto hlavné časti:

1. Zoznam dokumentácie
2. Súhrnná správa
3. Situačné výkresy
4. Dokumentácia stavebných objektov a prevádzkových súborov
5. Prílohy

# Zoznam dokumentácie

Zoznam dokumentácie je textový dokument, ktorý obsahuje:

* 1. ID stavby, ak je pridelené informačným systémom,
	2. názov stavby a miesto stavby,
	3. počet strán A4 zoznamu dokumentácie,
	4. dátum vydania a označenie revízie, prvý zoznam s označením revízia 00,
	5. pre časti B, C a D zoznam všetkých textových a grafických dokumentov, ktoré sú súčasťou dokumentácie vrátane uvedenia projektanta zodpovedného za vypracovanie jednotlivých častí dokumentácie,
	6. pre časť E zoznam všetkých príloh.

Názvy všetkých hlavných častí dokumentácie, textových dokumentov a grafických dokumentov musia byť v súlade s prílohou č. 24, ak ide o elektronické podanie.

# Súhrnná správa

Súhrnná správa pre vykonávací projekt obsahuje rovnaké časti ako súhrnná správa pre projekt stavby.

# Situačné výkresy

Situačné výkresy vo vykonávacom projekte sú zamerané na podrobnejšiu plošnú a priestorovú koordináciu častí stavby a objektov a na riešenia podrobností úprav

spevnených plôch a modulácie terénu, spádovania povrchov a spôsobu odvodu alebo vsakovania či zadržiavania zrážkových vôd, polohy prvkov zelene a podobne.

# SIT.001 Situačný výkres širších vzťahov

Situačný výkres väčšieho územného celku, s vyznačením stavby alebo súboru stavieb, hraníc pozemkov miesta stavby, okolitej zástavby, väzieb na dopravné a technické vybavenie územia, chránených záujmov a limitov v širšom území stavby, ak ich nie je možné dokumentovať na situačných výkresoch SIT.002 a SIT.003.

# SIT.002 Koordinačný situačný výkres

Situačný výkres súčasného stavu územia so zakreslením stavby alebo súboru stavieb, susedných stavieb, hraníc stavebného pozemku, hraníc staveniska, existujúcich pozemných komunikácií a sietí technického vybavenia územia, s vyznačením pripojenia na dopravné vybavenie územia a miest pripojenia na siete a zariadenia technického vybavenia územia, existujúcej a navrhovanej zelenej infraštruktúry, existujúcich a navrhovaných ochranných pásiem, iných chránených objektov a území, odstraňovanej stavby, drevín určených na výrub v dotknutom území. Vypracovaný v spoločnej mierke na podklade katastrálnej mapy a geodetického zamerania pôvodného terénu riešeného územia, výškopis a polohopis, overeného autorizovaným geodetom a kartografom.

# SIT.003 Situačný výkres stavby na podklade katastrálnej mapy

Situačný výkres súčasného stavu územia so zakreslením stavby alebo súboru stavieb, jej pôdorysnej polohy s uvedením odstupov od hraníc stavebného pozemku a od okolitých stavieb, s označením navrhovaných stavieb a stavebných objektov. Výkres vypracovaný v spoločnej mierke na podklade katastrálnej mapy a geodetického zamerania pôvodného terénu riešeného územia, výškopis a polohopis, overeného autorizovaným geodetom a kartografom.

# SIT.004 Vytyčovací výkres alebo projekt vytyčovacej siete

Vytyčovací výkres stavby alebo potrebné geometrické parametre na vytýčenie stavby vyznačené v zastavovacom pláne jednoduchej stavby. Ak ide o vyhradenú stavbu, projekt vytyčovacej siete stavby.

# SIT.005 Špeciálne situačné výkresy

Iné situačné výkresy, ak sú potrebné, sú vypracované samostatne pre jednotlivé stavebné objekty, inžinierske stavby alebo pre samostatné stavebné, technické a technologické profesie, ako sú situačné výkresy dopravných stavieb, inžinierskych sietí a ich vybavenia, situačné výkresy vedení a umiestnení technológie, situačné výkresy zelene, úprav terénu a podobne. K týmto situačným výkresom sa dokladajú aj potrebné rezy a riešenia pozdĺžnych profilov vzťahujúce sa špecificky k riešenej inžinierskej stavbe, profesii, alebo k stavebnému objektu.

# Dokumentácia stavebných objektov a prevádzkových súborov

Je v súlade s predchádzajúcimi stupňami projektovej dokumentácie, dodržiava skladbu a členenie overeného projektu stavby a dopĺňa jednotlivé jeho časti po obsahovej stránke.

Obsahuje riešenie stavby rozdelené zvlášť pre každý stavebný objekt na časti projektovej dokumentácie z hľadiska jednotlivých profesií, v závislosti od účelu a rozsahu stavby alebo stavebného objektu a charakteru jeho prevádzky, v členení:

* 1. zoznam dokumentov a výkresov a ich označenie v súlade s prílohou č. 24,
	2. technická správa,
	3. výpočty,
	4. výkresy.

# Technická správa

Technická správa obsahuje podrobný popis architektonického a stavebného riešenia stavby alebo stavebných objektov, ich technického, energetického alebo technologického vybavenia a prevádzky, ako aj ďalšie údaje o riešení stavby, ktoré sú potrebné pre zdokumentovanie stavby z hľadiska danej profesie. Technické správy sa spracovávajú v rovnakej skladbe a členení ako pri overenom projekte stavby pre jednotlivé stavebné objekty a časti stavieb a ich technické vybavenie a technologické vybavenie. V technickej správe sa spresňujú pôvodné údaje, ak spresnenie nastalo, uvádzajú sa výsledky doplňujúcich prieskumov a výpočtov, doplnia sa prípadné osobitné podmienky realizovania stavby a jej časti, jej technických zariadení a technologických zariadení a uvedú sa osobitné požiadavky na vybavenie stavby a jej objektov. Doplní sa potrebný opis materiálového, tvarového a farebného riešenia. Uvedú sa aj špecifické požiadavky na materiálové zloženie a skladby, ktoré si vyžadujú špecifické technologické postupy, uvedú sa riešenia nadväzujúce na požiadavky jednotlivých spracovávaných profesií a ich koordináciu s odkazom na požiadavku ich zapracovania do dokumentácie výrobnej prípravy zhotoviteľa.

# Výpočty

Spracovávajú sa podľa osobitných predpisov. Prikladajú sa k vykonávaciemu projektu, ak je nutné overiť na základe použitia konkrétnych materiálov, technického a technologického vybavenia rozsah kapacitných, statických alebo iných výpočtov, údajov a posúdení, ktoré boli uvedené v overenom projekte stavby alebo ak sa dopĺňajú, menia alebo upresňujú vo vykonávacom projekte. Ak sú výpočty overeného projektu stavby platné aj pre vykonávací projekt, uvedie sa vo vykonávacom projekte odkaz na overený projekt stavby.

Súčasťou vykonávacieho projektu je kontrolné statické posúdenie nosných konštrukcií stavby.

# Výkresy

Výkresová dokumentácia je vypracovaná na základe overeného projektu stavby a obsahuje zobrazenie architektonického a stavebného riešenia stavby alebo stavebných objektov, ich technického, energetického alebo technologického vybavenia a prevádzky, ako aj ďalšie detaily riešenia stavby, ktoré sú potrebné pre zdokumentovanie stavby z hľadiska danej profesie v podrobnejšom a detailnejšom zobrazení. Výkresová dokumentácia obsahuje výkresy, predovšetkým pôdorysy,

rezy, pohľady, v mierke 1 : 100 alebo 1 : 50 (prípadne inej, primerane charakteru stavby). Výkresy detailov zobrazujú špecifické riešenia, na ktoré projektant kladie osobitné požiadavky a na ktoré má zhotoviteľ pri realizácii dohliadať. Detaily sú znázornené v mierkach, ktoré umožňujú dostatočne podrobne zobraziť konštrukciu alebo časť stavby a jej technického vybavenia. Legendy, popisy a odkazy na výkresoch sa použijú vtedy, ak dané riešenie nebolo možné dostatočne vyjadriť graficky.

Stavebnotechnické časti výkresov sú prekótované tak, aby boli zrejmé potrebné rozmery a tvary pre zhotovenie stavby. Trasy a vedenia sietí sú nakreslené osovo, zariadenia a veľkopriemerové rozvody v mierke podľa ich skutočnej veľkosti.

Výkresová dokumentácia obsahuje popis navrhovaných materiálov, výpisy a zoznamy výrobkov a prvkov a je vypracovaná v takej podrobnosti, aby bolo možné z nej vypracovať objemové, plošné a líniové špecifikácie materiálov a zoznam jednotlivých technických a technologických zariadení.

Výkresová dokumentácia je vypracovaná v takej podrobnosti, aby umožnila prevedenie technologických postupov výstavby, ale konkrétne ich nešpecifikuje, nepredpisuje a neobsahuje podrobnosti dokumentácie výrobnej prípravy zhotoviteľa, pre ktorú je priamym podkladom.

# Prílohy

Samostatné dokumenty, posudky, výsledky meraní a prieskumných prác, prípadne iné výsledky pomocných zisťovaní a doklady, ktoré bližšie určujú vlastnosti stavby.